Weermag bevorder meer as 2 000 oud-MK’s afgelope vyf jaarArgieffoto Meer as 2 300 bevorderings van oudlede van die ANC se ontbinde gewapende vleuel, Umkhonto we Sizwe (MK), bo die rang van kaptein is die afgelope vyf jaar deur die Suid-Afrikaanse Nasionale Weermag van krag gemaak. Dit blyk uit ŉ antwoord deur die minister van verdediging, Nosiviwe Mapisa-Nqakula, op ŉ parlementêre vraag deur die leier van die VF Plus, dr. Pieter Groenewald. Groenewald wou by die minister weet wat die aanstellingsvereistes vir die range van kaptein opwaarts is, of daar sedert 2014 enige afwykings van hierdie vereistes was in bevorderings en hoeveel van daardie bevorderings voormalige MK-lede betrek het. Mapisa-Nqakula het geantwoord elkeen van die range het bevorderingsvereistes wat militêr én tersaaklik is. So byvoorbeeld moet ŉ regsoffisier oor die tersaaklike regskwalifikasies beskik en ŉ lid van die geneeskundige diens oor die mediese kwalifikasies, soos in die tersaaklike regulasies bepaal. Sy het voorts gesê dat ŉ minimum tyd (gewoonlik drie jaar) in elke rang deurgebring moet word voordat enigeen bevorder kan word. Vir die aantal jaar gedien in elke rang én die kwalifikasies is geen uitsonderings sedert 2014 gemaak nie, aldus die minister. Alles het dus streng volgens regulasie geskied. Wat betref die aantal voormalige MK-lede wat bevorder is, was daar in 2014-’15 altesaam 517 oud-MK-bevorderings, in 2015-’16 was daar 509 oud-MK-bevorderings, in 2016-’17 was daar 562 oud-MK-bevorderings, in 2017-’18 was daar 541 oud-MK-bevorderings en in 2018-’19 was daar tot dusver 177 oud-MK-bevorderings. Dit bring die getal oud-MK-bevorderings die afgelope vyf jaar op 2 306 te staan. Aangesien die vraag nie daaroor gehandel het nie, het die minister nie ŉ aanduiding gegee van die algehele getal bevorderings in die SANW nie. Dit is dus nie moontlik om af te lei watter persentasie van die algehele bevorderingstal deur voormalige MK-lede behaal is nie.